Sputnik, Владимир Бегунов
"Ашыц ҳцәыӡит амцаԥшьхәаҷа иахҟьаны, уажәы иҳазцәырҵит аҽа рыцҳарак – ахәац ҿыц, апальматә ԥынҵахәхәа", — иҳәеит Дбар.
Ахәац аԥагәақәа уажәы аекологиа Аинститут аҟны рыҭҵаара иаҿуп. Араҟа идыргылоит алабораториа ҿыц, архьшәашәарҭатә камера змоу. Аҵарауаа ирыгәҭакуп жәашықәса рҟынӡа аӡра амҩа иану аҵиаақәа ргәаӷьқәа ҵаадыркырц.
"—20°С ахьшәашәара ахьыҟоу агәаӷьқәа жәашықәса инарзынаԥшуа рыԥсы шҭоу иаанхоит. Иҟалап усҟантәи аамҭазы амцаԥшьхәаҷа ықәызго џьара акы цәырҵыр. Усҟан иҳауеит алшара ашыц еиҭа арҿиара, аиҭаҳара. Уажәазы ашәарҭа иҭагылоуп апальмақәа. Аԥынҵахәхәа хәац ашыц еиԥш апальмақәа ықәнагар алшоит", — иҳәеит Дбар.
Аҵарауаа раԥхьаӡа акәны апальматә ԥынҵахәхәа азгәарҭеит ҵыԥх.
"Ахәац аԥагәа аҵла аҩныҵҟа иҭалан иҭнафаауеит. Ԥагәак ашықәс ахы-аҵыхәала зықәра наӡахьоу аҵла ду ԥхасҭанатәыр ауеит. Ари ахәац зчычаз аҵла еиқәырхашьа амаӡам", — иҳәеит Дбар.
Аҵарауаа уи иаҿадыргылаша аԥшаара иашьҭоуп, аха макьаназы зегь лҵшәадоуп. Европатәи атәылақәа рҟны апальмақәа рхылаԥшра ахарџь рацәаны иахҭнырҵоит. Иаҳҳәап, Испаниа, ҵлак азы шықәсык аҩныҵҟа инырхуеит 500 евро. Аԥсны усеиԥш алшара амам.
Дбар иазгәеиҭеит абри ахәац адагьы ааигәа ишырбаз аҽа цәгьоуҩхәаҷак – уругваитәи апальматә хьычԥаԥыр. Уи апальматә амцаԥшьхәаҷа ҳәагьы иашьҭоуп.